สมคิดจี้แผนลงทุนใส่งบปี'60
แนะแยกให้ชัดโครงการพีพีพี สำนักงบขีดเส้นส่งข้อมูล 18 ธ.ค.
10 ธ.ค. 2558

แนะแยกให้ชัดโครงการพีพีพี สำนักงบขีดเส้นส่งข้อมูล 18 ธ.ค.
สมคิดสั่งเร่งโครงการลงทุนใส่งบปี 2560 สำนักงบฯ ขีดเส้น 11 ธ.ค.ส่งแผนงาน
นายสมคิด จาตุศรีพิทักษ์ รองนายกรัฐมนตรี ประธานคณะกรรมการพิจารณาการจัดทำงบประมาณในลักษณะบูรณาการเชิงยุทธศาสตร์ งบประมาณรายจ่ายประจำปี 2560 เปิดเผยภายหลังการประชุม ว่า ได้สั่งส่วนราชการเสนอแผนงานการลงทุนมาให้สำนักงบประมาณพิจารณาให้ทันตามปฏิทินงบประมาณ โดยเฉพาะกระทรวงคมนาคมที่มีการลงทุนในโครงการขนาดใหญ่จำนวนมาก จะต้องมีความชัดเจนในการลงทุนว่าโครงการไหนจะลงทุนแบบรัฐร่วมกับเอกชน (พีพีพี) หรือโครงการไหนต้องลงทุนเชื่อมโยงเส้นทางที่อยู่ในแนวเศรษฐกิจ เพื่อเชื่อมโยงการค้าการลงทุนของประเทศ
นอกจากนี้ ได้ให้กระทรวงเกษตรและสหกรณ์และกระทรวงมหาดไทย เป็นแกนหลักสำคัญขับเคลื่อนนโยบายประชารัฐเพื่อสร้างความเข้มแข็งเศรษฐกิจฐานรากตามนโยบายของรัฐบาล และให้กระทรวงพาณิชย์ดูแลการขับเคลื่อนการค้าภายในประเทศให้มีความเข้มแข็งคู่ไปกับการขับเคลื่อนการส่งออกต้องผลักดันการค้าในรูปแบบอิเล็กทรอนิกส์ หรืออี-คอมเมิร์ซและสร้างผู้ประกอบการรายใหม่ รวมถึงลดอุปสรรคในการประกอบธุรกิจให้มากที่สุด
ด้าน นายสมศักดิ์ โชติรัตนะศิริ ผู้อำนวยการสำนักงบประมาณ กล่าวว่า การจัดทำงบประมาณรายจ่ายปี 2560 ทุกส่วนราชการจะต้องทำรายละเอียดแผนงานโครงการลงทุนมาเสนอกระทรวงต้นสังกัดภายในวันที่ 11 ธ.ค. 2558 จากนั้นจึงกลั่นกรองโครงการเสนอให้สำนักงบประมาณพิจารณาเบื้องต้นก่อนในวันที่ 18 ธ.ค.นี้ โดยการจัดทำโครงการต้องให้สอดคล้องกับ 6 ยุทธศาสตร์การบูรณาการ คือ สอดคล้องกับการจัดทำเขตพัฒนาเศรษฐกิจพิเศษ การพัฒนาศักยภาพอุตสาหกรรม โครงสร้างพื้นฐานด้านคมนาคมและระบบโลจิสติกส์ กองรับสังคมผู้สูงอายุ การพัฒนาเศรษฐกิจฐานราก และการสร้างความแข็งแกร่งให้กับวิสาหกิจชุมชน
ทั้งนี้ เมื่อแต่ละกระทรวงส่งแผนงานมาแล้ว สำนักงบประมาณจะรวบรวมข้อเสนอก่อนประชุมร่วม 4 หน่วยงาน คือ สำนักงบประมาณ คลัง ธนาคารแห่งประเทศไทย (ธปท.) และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ในสัปดาห์ที่ 2 ของเดือน ม.ค. 2559 เพื่อจัดทำงบประมาณปี 2560 ซึ่งจะรู้กรอบวงเงินงบประมาณทั้งหมด เพื่อเสนอคณะรัฐมนตรี (ครม.) พิจารณาวันที่ 2 ก.พ. 2559 จากนั้นจะให้หน่วยงานต่างๆ ไปจัดทำรายละเอียดมาเสนอให้สำนักงบประมาณอีกครั้งภายในวันที่ 18 ก.พ. 2559